b'\n_START_ARTICLE_\nPahlja\xc4\x8dasti javor\n_START_SECTION_\nOpis\n_START_PARAGRAPH_\nPahlja\xc4\x8dasti javor zraste od 5 do 8 metrov visoko, izjemoma tudi ve\xc4\x8d in ima kupolasto kro\xc5\xa1njo. Pogosto se deblo razcepi \xc5\xbee v bazi. Vejice in peclji tega drevesa so gladki, listi pa so 5 do 9 krpi in imajo nazob\xc4\x8dan rob. Med krpami so globoke zareze, kar daje listu videz \xc5\xa1iroko razprte dlani z iztegnjenimi prsti, po \xc4\x8demer je dobil tudi vrstno ime. Listi zrastejo od 4\xe2\x80\x9312\xc2\xa0cm v dol\xc5\xbeino in so \xc5\xbee spomladi raznobarvnih barvnih odtenkov od zelene, rumene in rde\xc4\x8dkaste, rde\xc4\x8di toni pa postanjeo v jeseni \xc5\xa1e bolj izraziti. _NEWLINE_Dvospolni cvetovi so \xc5\xa1krlatno rde\xc4\x8de barve, zdru\xc5\xbeeni pa so v kratka socvetja. Oplojeni cvetovi se razvijejo v krilate plodove, ki so v parih name\xc5\xa1\xc4\x8deni na kratke peclje. Kot med plodovi je skoraj 180\xc2\xba, krilca pa so ob semenu zo\xc5\xbeena in se proti koncu raz\xc5\xa1irijo. Krilca dose\xc5\xbeejo dol\xc5\xbeino 2\xe2\x80\x933\xc2\xa0cm, seme pa je zrno premera 6\xe2\x80\x938\xc2\xa0mm.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nPahlja\xc4\x8dasti javor je samonikel v Koreji, na Japonskem in na Kitajskem, od tam pa je na\xc5\xa1el pot povsod po svetu, kjer je izjemno priljubljeno okrasno drevo. Najbolje uspeva na zmerno vla\xc5\xbeni, rahlo kisli, rodovitni zemlji, ne sme pa biti izpostavljen mo\xc4\x8dnemu vetru._NEWLINE_Razmno\xc5\xbeuje se s semeni ali potaknjenci.'